**Latvijas Bankas noteikumu projekta "Ieguldījumu produktu pārvaldības prasības"**

**anotācija**

|  |  |
| --- | --- |
| **Nosaukums** | Ieguldījumu produktu pārvaldības prasības |
| **Dokumenta veids** | Noteikumi |
| **Izdošanas pamatojums** | Finanšu instrumentu tirgus likuma 4.2 pants.  Latvijas Bankas likuma pārejas noteikumu 3. punkts. |
| **Mērķis un būtība** | Noteikumu projekta mērķis ir izveidot finanšu instrumentu un strukturēto noguldījumu (turpmāk – produkti) pārvaldības prasību konsekventu, efektīvu un konstruktīvu ievērošanas un uzraudzības praksi atbilstoši [Eiropas Vērtspapīru un tirgu iestādes 2023. gada 3. augusta pamatnostādnēm Nr. ESMA35-43-3448 "Pamatnostādnes par FITD II produktu pārvaldības prasībām"](https://www.esma.europa.eu/sites/default/files/2023-08/ESMA35-43-3448_Guidelines_on_product_governance_LV.pdf) (turpmāk – Pamatnostādnes  Nr. ESMA35-43-3448).  Noteikumu projekts aizstās Finanšu un kapitāla tirgus komisijas 2020. gada 4. augusta normatīvos noteikumus Nr. 118 "Normatīvie noteikumi par ieguldījumu produktu pārvaldības prasībām" (turpmāk – Noteikumi Nr. 118). Salīdzinot ar Noteikumos Nr. 118 ietverto regulējumu, noteikumu projekts ietver atsauci uz Pamatnostādnēm Nr. ESMA35-43-3448, kuras aizstāj Noteikumos Nr. 118 pārņemtās Eiropas Vērtspapīru un tirgu iestādes 2018. gada 5. februāra pamatnostādnes  Nr. ESMA35-43-620 "Pamatnostādnes par FITD II produktu pārvaldības prasībām". Jaunajās Pamatnostādnēs Nr. ESMA35-43-3448 ir pārskatītas produktu pārvaldības prasības, ņemot vērā tādus jaunākos regulatīvos un uzraudzības pasākumus kā:   1. Eiropas Komisijas kapitāla tirgu atveseļošanas pakete[[1]](#footnote-1); 2. Eiropas Parlamenta un Padomes 2021. gada 16. februāra direktīva (ES) 2021/338, ar ko groza direktīvu 2014/65/ES attiecībā uz informācijas prasībām, produktu pārvaldību un pozīciju limitiem un direktīvas 2013/36/ES un (ES) 2019/878 attiecībā uz to piemērošanu ieguldījumu brokeru sabiedrībām, lai veicinātu atveseļošanos no Covid-19 krīzes; 3. ar ilgtspēju saistītā Komisijas 2021. gada 21. aprīļa deleģētā direktīva (ES) 2021/1269, ar ko deleģēto direktīvu (ES) 2017/593 groza attiecībā uz ilgtspējas faktoru integrēšanu produktu pārvaldības pienākumos. |
| **Leģitīmais mērķis** | Noteikumu projekta mērķis ir nodrošināt, ka Latvijas Bankas uzraudzībā esošie tirgus dalībnieki, kas sniedz ieguldījumu pakalpojumus un ieguldījumu blakuspakalpojumus Finanšu instrumentu tirgus likuma izpratnē, ievēro Pamatnostādnes Nr. ESMA35-43-3448, kā arī kontrolēt finanšu aktivitātes un ieguldījumu pakalpojumu un ieguldījumu blakuspakalpojumu sniegšanas kvalitāti saskaņā ar Latvijas Bankas likuma 5. panta pirmās daļas 4. punkta prasībām.  Noteikumu projekts nosaka Pamatnostādņu  Nr. ESMA35-43-3448 piemērošanu, lai stiprinātu ieguldītāju aizsardzību un veicinātu konsekventu pieeju produktu pārvaldības procesam.  Tādējādi noteikumu projekta leģitīmais mērķis ir citu personu tiesību un sabiedrības labklājības aizsardzība. |
| **Samērīgums** | Saskaņā ar Latvijas Bankas likumu Latvijas Banka uzrauga finanšu instrumentu tirgus dalībnieku darbību. Šīs funkcijas veikšanai Latvijas Bankai nepieciešams nodrošināt, ka tirgus dalībnieki, sniedzot ieguldījumu pakalpojumus un ieguldījumu blakuspakalpojumus, ievēro Pamatnostādnēs Nr. ESMA35-43-3448 noteiktās produktu pārvaldības prasības, lai būtu pārliecība par tirgus dalībnieku darbības atbilstību normatīvajos aktos noteiktajām prasībām.  Atbilstošākais veids, kā noteikt vienotas prasības, ir izdot tirgus dalībniekiem saistošus noteikumus, kuri nosaka Pamatnostādņu Nr. ESMA35-43-3448 ievērošanu.  Noteikumu projekts kopumā un tajā ietvertās tiesību normas atbilst samērīguma principam, jo:  - pirmkārt, ar noteikumu projektu un tajā ietvertajām prasībām tiek sasniegts leģitīmais mērķis (citu personu tiesību un sabiedrības labklājības aizsardzība);  - otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē;  - treškārt, labums, ko iegūs sabiedrība, būs lielāks par noteikumu projektā ietverto prasību radītajām negatīvajām sekām. |
| **Spēkā stāšanās** | 2023. gada 1. novembris. Šāds spēkā stāšanās termiņš izvēlēts, ņemot vērā, ka Pamatnostādnes  Nr. ESMA35-43-3448 sāk piemērot divus mēnešus pēc dienas, kad tās ir publicētas Eiropas Vērtspapīru un tirgu iestādes tīmekļvietnē visās Eiropas Savienības oficiālajās valodās[[2]](#footnote-2). Tomēr tirgus dalībniekiem varētu būt nepieciešams aktualizēt savu dokumentāciju atbilstoši Pamatnostādņu Nr. ESMA35-43-3448 prasībām. Tādēļ būtu jādod saprātīgs laiks, lai tirgus dalībnieki varētu pielāgoties jaunajām prasībām. |
| **Ietekme uz Latvijas Bankas budžetu** | Nav. |
| **Administratīvā sloga un izmaksu novērtējums (tirgus dalībniekiem)** | Šobrīd spēkā esošie Noteikumi Nr. 118 jau nosaka prasības produktu pārvaldībai. Tomēr, tā kā noteikumu projekts tiek balstīts uz aktualizētajām Pamatnostādnēm Nr. ESMA35-43-3448, tirgus dalībniekiem būs jāveic esošo iekšējo un ārējo dokumentu, kas attiecas uz produktu pārvaldības prasību ievērošanu, atjaunināšana, kas var radīt tirgus dalībniekiem papildu administratīvo slogu un administratīvās izmaksas. Administratīvā sloga un administratīvo izmaksu pieaugumu nav iespējams aprēķināt, jo tas varētu būt atkarīgs no tirgus dalībnieka sniegto pakalpojumu klāsta. |
| **Saistītie dokumenti** | Ar noteikumu projektu saistītie dokumenti:   1. Finanšu instrumentu tirgus likums; 2. Ieguldījumu pārvaldes sabiedrību likums; 3. Alternatīvo ieguldījumu fondu un to pārvaldnieku likums; 4. Eiropas Parlamenta un Padomes 2014. gada 15. maija direktīva 2014/65/ES par finanšu instrumentu tirgiem un ar ko groza direktīvu 2002/92/ES un direktīvu 2011/61/ES; 5. Komisijas 2016. gada 7. aprīļa deleģētā direktīva (ES) 2017/593, ar ko attiecībā uz finanšu instrumentu un klientiem piederošu līdzekļu aizsardzību, produktu pārvaldības prasībām un noteikumiem, kurus piemēro maksu, komisijas naudas vai jebkādus finansiālu vai nefinansiālu labumu sniegšanai vai saņemšanai, papildina Eiropas Parlamenta un Padomes direktīvu 2014/65/ES; 6. Pamatnostādnes Nr. ESMA35-43-3448; 7. Noteikumi Nr. 118. |
| **Saskaņošana ar Eiropas Centrālo banku** | Nav. |
| **Saskaņošana ar citām publiskām un privātām personām** | Noteikumu projekts 2023. gada 11. oktobrī tika publicēts Latvijas Bankas tīmekļvietnes www.bank.lv sadaļā "Sabiedrības līdzdalība", un par to bija iespējama sabiedrības līdzdalība līdz 2023. gada 25. oktobrim. Papildus tam noteikumu projekts tika nosūtīts  Latvijas Republikā reģistrētajām ieguldījumu brokeru sabiedrībām, ieguldījumu pārvaldes sabiedrībām, alternatīvo ieguldījumu fondu pārvaldniekiem un biedrībai "Latvijas Finanšu nozares asociācija", kurā apvienojusies lielākā daļa Latvijas kredītiestāžu. |
| **Saskaņošanas rezultāti** | "Latvijas Finanšu nozares asociācija" informēja, ka ir iepazinusies ar Latvijas Bankas izstrādāto noteikumu projektu "Ieguldījumu produktu pārvaldības prasības" un atbalsta šī noteikumu projekta tālāko virzību bez iebildumiem vai komentāriem. No pārējiem uzrunātajiem finanšu tirgus dalībniekiem komentāri nav saņemti. |

1. <https://www.consilium.europa.eu/lv/press/press-releases/2021/02/15/capital-markets-recovery-package-council-adopts-first-set-of-measures-to-help-companies-access-funding/> [↑](#footnote-ref-1)
2. <https://www.esma.europa.eu/document/guidelines-mifid-ii-product-governance-requirements-0> [↑](#footnote-ref-2)